Gerard Way

Gerard Arthur Way (g. 1977 m. balandžio 9 d. Samite, Naujasis Džersis) – amerikiečių dainininkas, dainų autorius ir komiksų rašytojas. Geriausiai žinomas kaip buvo goth/punk/emo muzikos grupės „My Chemical Romance“ įkūrėjas ir lyderis. Grupėje taip pat grojo jo brolis Mikey Way (boso gitara).

 Vaikystė 
Gerardas pirmąkart užlipo ant scenos ketvirtoje klasėje, mokyklos miuzikle suvaidinęs Piterį Peną. Vėliau vaikinas muzikuodavo įvairiose grupėse, kol nusprendė pasišvęsti grafiniam menui. Po mokyklos baigimo 1995 m. jis įstojo į Niujorko menų mokyklą, kurią 1999 m. baigė bakalauro laipsniu, įgijęs subtiliųjų menų specialybę. 2001 m. Gerardas bandė realizuoti savo ir draugų sukurtą animacinį filmuką „Breakfast Monkey“ („Pusryčių beždžionėlė“) televizijoje „Cartoon Network“, tačiau kanalo valdžia jo nepriėmė, kadangi filmukas buvo pernelyg panašus į tuo metu rodytą „Aqua Teen Hunger Force“.

 Muzikinė karjera 
Gerardą labai paveikė nesėkmė dėl šio animacinio projekto. O kaip Niujorko gyventoją, jį dar labiau sukrėtė rugsėjo 11-osios teroro aktas. Norėdamas pasukti gyvenimą kita linkme, jis sumanė suburti muzikos grupę. Kolektyvo pavadinimas, pasiūlytas Mikey Way’aus, buvo pagal rašytojo Irvino Welsh knygą „Ekstazė: trys cheminio romanso pasakos“. Gerardas pakvietė Ray'ų Toro, Mattą Pelissierį (kurį vėliau pakeitė Bobas Bryaras), Franką Iero ir savo jaunėlį brolį Mikey surengti pasirodymus rytinėje pakrantėje. Netrukus, 2002 m., grupė su mažai žinoma leidybine agentūra „Eyeball Records“ išleido debiutinį albumą „I Brought You My Bullets, You Brought Me Your Love“. Muzika tapo reikšmingu dalyku Gerardo gyvenime, padėjusiu jam nugalėti sunkumus: depresiją, kovą su alkoholizmu, piktnaudžiavimu narkotinėmis medžiagomis, kurios privedė jį parašyti gilių asmeninių išgyvenimų dainą „Helena“, skirtą mirusiai močiutei Elenai Lee Rush, kuri vaikystėje jį skatino ir mokė dainuoti, piešti bei vaidinti. Išleidę trečiąjį albumą „The Black Parade“, kuris susilaukė milžiniško pasisekimo, MCR nariai tapo viena populiariausių grupių pasaulyje, o jos nariai – tikromis žvaigždėmis, kurias nuolat kviečiasi į reikšmingiausius pasaulinius koncertus, TV laidas bei apdovanojimų renginius. Tačiau 2013 m. kovo 22 d. Gerard iniciatyva (dėl atgyjančių asmeninių problemų, kaip depresija ir alkoholizmas) grupė iširo. Toliau pradėjo solo karjerą savo vardu (Gerard Way and the Hormons) ir 2014 m. išleido albumą „Hesistant Alien“, kuris komerciškai buvo sėkmingas.

 Kita veikla 
Nepaisant didžiulės sėkmės muzikos srityje, Gerardas nepaliko dailės nuošalyje: jis nupiešė visas MCR antrojo albumo „Three Cheers For Sweet Revenge“ iliustracijas ir sukūrė atributikas savo ir panašaus stiliaus grupėms, o naujausio grupės albumo „The Black Parade“ specialiame leidime galima rasti jo iliustruotą 64 puslapių knygutę. 2007 m. Gerardas išleido komiksų knygą „The Umbrella Academy“, kuri susilaukė tokio milžiniško populiarumo, kad buvo išleistas papildomas leidimas bei paskelbta apie dar vieną. 2019 m. kompanija „Netflix“ išleido šios komiksų knygos ekranizaciją pavadinimu „The Umbrella Academy“.

 Asmeninis gyvenimas 
Gerardas gyvenime yra patyręs nemažai sužeidimų, ką simbolizuoja įplyšusi lūpa, patemptas nugarkaulis, kepenų veiklos sutrikimai ir pan. Atlikėjas visapusiškai prisideda prie projektų, kovojančių prieš krūties vėžį.

2007 m. rugsėjo 3 d. Gerardas vedė grupės „Mindless Self Indulgence“ boso gitaristę Lyn-Z. 2009 m. gegužės 28 d. jiems gimė dukra Bandit Lee.

Way, Gerard Arthur
Way, Gerard Arthur